b'\n_START_ARTICLE_\nKyllikki Salmenhaara\n_START_SECTION_\nOpiskelu\n_START_PARAGRAPH_\nSalmenhaara kirjoitti ylioppilaaksi Helsingin Suomalaisesta Tytt\xc3\xb6lukiostasta vuonna 1937. Vuosina 1938\xe2\x80\x931943 h\xc3\xa4n opiskeli Helsingiss\xc3\xa4 Taideteollisuuskeskuskoulun keramiikkaosastolla. Vuodeksi 1946 h\xc3\xa4n l\xc3\xa4hti Tanskaan Nathalie Krebsin SAXBO-keramiikkastudioon. Kymmenen vuotta my\xc3\xb6hemmin vuonna 1956 h\xc3\xa4n sai keramiikan korkeakouluopetukseen tutustumista varten ASLA-spesialististipendin Yhdysvaltoihin. _NEWLINE_Salmenhaara teki opinto- ja opetusmatkoja Tanskaan, Yhdysvaltoihin, Kanadaan Portugaliin ja Espanjaan.\n_START_SECTION_\nToiminta taiteilijana\n_START_PARAGRAPH_\nSalmenhaara ty\xc3\xb6skenteli niin taiteilijana, suunnittelijana, luennoitsijana kuin opettajanakin. H\xc3\xa4nen ty\xc3\xb6ns\xc3\xa4 olivat yksinkertaisia k\xc3\xa4ytt\xc3\xb6- ja koriste-esineit\xc3\xa4, joiden materiaalina oli samotti ja luonnonsavi._NEWLINE_Taideteollisuuskoulun j\xc3\xa4lkeen h\xc3\xa4n ty\xc3\xb6skenteli Kauklahden lasitehtaassa vuosina 1943\xe2\x80\x931946. Vuosina 1946 ja 1947 Salmenhaara ty\xc3\xb6skenteli Sakari Vapaavuoren keramiikkastudiolla taiteilijana, mink\xc3\xa4 j\xc3\xa4lkeen h\xc3\xa4n oli vuosia Arabian tehtaan taiteilijana Helsingiss\xc3\xa4. Arabialla h\xc3\xa4n oli kaiken kaikkiaan vuodet 1947\xe2\x80\x931963. Salmenhaara siirtyi opetusteht\xc3\xa4viin, kun 1960-luvun vaihteessa saatu k\xc3\xa4sivamma esti taiteellisen ty\xc3\xb6skentelyn. H\xc3\xa4n oli Taiwanissa opettajana 1961\xe2\x80\x931963._NEWLINE_1960-luvun alkupuolella Salmenhaara muun muassa perusti keramiikkakoulun, jossa toimi p\xc3\xa4\xc3\xa4opettajana, ja oli keramiikkateollisuuden neuvonantajana. 1970\xe2\x80\x931973 h\xc3\xa4n oli Helsingiss\xc3\xa4 Taideteollisen oppilaitoksen keramiikkaosaston lehtori ja johtaja. Lis\xc3\xa4ksi h\xc3\xa4n oli ensimm\xc3\xa4inen Suomessa nimitetty taideteollisuusalan taiteilijaprofessori vuosina 1970\xe2\x80\x931973. Salmenhaara toimi Taideteollisen korkeakoulun keramiikan yliopettajana vuodesta 1973 kuolinvuoteensa 1981 asti._NEWLINE_Salmanhaaran yksityisn\xc3\xa4yttely on viimeksi ollut 1986 Taideteollisuusmuseossa.'